《复次烟字韵答黄大临庭坚见寄二首》
宋代·苏辙

水竹遮藏自一川，日高茅屋始炊烟。
犬牙舂米新秋后，麦粒烝炊欲社天。
冠盖只今成弃物，杉松他日记栽年。
定应笑我劳生在，卯睡闻呼衣为颠。
十载劳思寤寐间，新诗态度比云烟。
清风吹我无千里，明月随人共一天。
归去林泉应避暑，北征道路恐经年。
与君共愧知时鹤，养子先依黑柏颠。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。